Gemeenskap trek ‘rowers’ ná huisroof vasArgieffoto: Nico Strydomisie a Vier verdagtes verskyn Dinsdag in die Lenyenye-landdroshof in Limpopo nadat hulle in hegtenis geneem is in verband met ŉ huisroof by ŉ plaaslike hoofman se huis. Sers. Yvonne Moyana, polisiewoordvoerder, het gesê die verdagtes, tussen 20 en 43 jaar oud, is Maandag teen 11:30 in hegtenis geneem ná ŉ huisroof in Burgersdorp buite Tzaneen. “Die vier verdagtes het na bewering ŉ 23-jarige man aangeval en hom van ŉ groot bedrag geld en ses selfone beroof voor hulle op vlug geslaan het. Die slagoffer huur ŉ huis by ŉ plaaslike stamhoof,” het Moyana gesê. “Die gemeenskap het die verdagtes agternagesit en kon daarin slaag om hulle in die nabygeleë Mine View-nedersetting vas te trek. Die verdagtes is erg aangerand en twee van hulle moes na ŉ hospitaal geneem word vir behandeling.” Volgens Moyana is een van die inwoners tydens die voorval glo deur een van die verdagtes in die maag geskiet en gewond. Die Tzaneen-polisie het vinnig gereageer en die vier verdagtes in hegtenis geneem op aanklagte van huisroof en poging tot moord. Die polisie het tydens die inhegtenisneming op twee vuurwapens beslag gelê. Genl.maj. Maggy Mathebula, bevelvoerder van die Tzaneen-polisiëringsgebied, het gesê die inhegtenisneming moet ŉ duidelike boodskap stuur dat misdaad nie geduld word nie, maar het terselfdertyd die inwoners se optrede veroordeel. “Inwoners word versoek om dadelik die polisie in kennis te stel as hulle bewus word van enige misdryf eerder as om die reg in eie hande te neem,” het Mathebula gesê.